‘‘Ǎ Mvóg Ísraɛ̂l, ngǎ mə̄ ngábə́ dzǎm bɔ ai mínā, anə́ ḿme mvié nyɔ̄ ? Amú ḿból vyə̄g ó nə́ á mɔ́ mə́ ḿme mvié, éyə̄ fə myâ mǐ nə́ nālá á mɔ́ máma, ǎ mvóg Ísraɛ̂l. 7Abǒg ziŋ makad dzó ású ayɔŋ ziŋ, ngə́ éwōge ziŋ nâ mayi dzɔ́ tyé á sí, mə kpě dzɔ̄, mə dzáá dzɔ̄; 8hədá ngə́ áyɔ̌ŋ yā mə̄ kɔ́bɔ́ ai dɔ́ lə́ vəŋan, á dzōgé ábē díé, abǒg te mǎdzu ábé yā mə̄ yílí naa mayi dɔ́ bɔ. 9Abǒg ziŋ makad kɔ́bɔ̄ ású áyɔŋ ziŋ ngə́ éwōge ziŋ nə́ mayi dzɔ́ lōŋ ai ábɛ̌ dzɔ̄, 10hədá ngə́ áyɔ̌ŋ tē lə́ bɔ̄ é dzam á nə́ ábē á mís máma, təge vógolo kíŋ dzama, abǒg te masíngī ḿbəŋ mə ngáyílī nâ mayi dɔ́ bɔ. 11Asú tē hḿ, étɔ̄á dzī, kɔ́bɔ́gɔ́ ai bǒd yā Yúda ai ébá yā Yērúzalɛm, ó kad bɔ́ nâ: "Ǹtondôbə a dzó nâ: Bəbə́gán, makomozan mína amalá, malám mína. Mod ósə̄ á lúmú hḿ ábē díé mvús, mǐ kóŋólo məzěn máán ai mim̀bɔán myáán." 12Hədá bâyi dzó nâ: "M̀fí ó sə́ kig ! Byǎtoŋ hə məzěn máán. Mod ósə a yi tǒŋ hə oyág yā ḿbə̂ ǹnə́m wōē."